[{"text_idx": "#000001", "text": "Mae llwybr Benar yn llwybr pren sy\u2019n ymestyn allan i lannau tywodlyd Traeth Benar."}, {"text_idx": "#000002", "text": "Mae\u2019r traeth wedi\u2019i leoli rhwng Harlech ac Abermaw ac yn edrych dros Fae Ceredigion. I\u2019r gogledd o\u2019r llwybr pren saif Morfa Dyffryn\u2014un o systemau twyni tywod pwysicaf Cymru."}, {"text_idx": "#000004", "text": "Mae system dwyni tywod Morfa Dyffryn yn dirwedd arfordirol drawiadol sy\u2019n enwog am ei chyfoeth o fywyd gwyllt a phlanhigion arbenigol sy\u2019n amrywio o dymor i dymor."}, {"text_idx": "#000005", "text": "Mae\u2019r llwybr pren yn addas ar gyfer cadeiriau olwyn a phramiau, gan ei wneud yn lle gwych i dreulio amser ger y mo\u0302r, yn mwynhau golygfeydd draw at Lly\u0302n ac Ynys Enlli."}, {"text_idx": "#000006", "text": "Noder bod y traeth yn rhan o Warchodfa Natur Genedlaethol ac mae arwyddion i nodi hyn."}, {"text_idx": "#000011", "text": "Cofiwch barcio mewn ardaloedd parcio dynodedig a pheidiwch byth a\u0302 pharcio mewn llefydd sydd yn rhwystro mynediad i gaeau neu ardaloedd preswyl."}, {"text_idx": "#000013", "text": "Mae\u2019r llwybr pren yn hawdd ei gyrraedd o\u2019r maes parcio ac mae\u2019n ddigon gwastad a llydan ar gyfer cadeiriau olwyn a phramiau. Fodd bynnag, gall tywod gronni ar rai rhannau o\u2019r llwybr pren, gan ei gwneud hi\u2019n anodd croesi."}, {"text_idx": "#000014", "text": "Mae golygfan gyda mainc bicnic ar ddiwedd y llwybr pren. Mae byrddau picnic hefyd yn y maes parcio."}, {"text_idx": "#000015", "text": "Mae toiled hygyrch ger y maes parcio sy\u2019n eiddo i Awdurdod Parc Cenedlaethol Eryri. Noder fod y cyfleusterau ar agor yn dymhorol."}, {"text_idx": "#000019", "text": "Byddwch yn ddiogel a helpu i warchod yr arfordir drwy ddarllen y wybodaeth am ddiogelwch a dilyn y Cod Morol."}, {"text_idx": "#000021", "text": "Er y gall yr ardal edrych yn foel a diffrwyth, mae\u2019n gyforiog o fywyd. Mae\u2019r twyni tywod yn gartref i amrywiaeth eang o blanhigion ac anifeiliaid arbennig, sydd wedi addasu\u2019n arbennig i fywyd ar ymyl y mo\u0302r."}, {"text_idx": "#000022", "text": "Gelwir yr ardaloedd gwastad rhwng y twyni yn \u2018llaciau\u2019. Yn y gaeaf, maent yn mynd yn llawn dw\u0302r ac yn aml yn aros yn llaith ymhell i\u2019r haf. Mae\u2019r llaciau yn datblygu arddangosfa liwgar o flodau gwyllt sy\u2019n gwneud Morfa Dyffryn yn lle ardderchog ar gyfer gloy\u0308nnod byw a phryfed. Yn ogystal, gellir dod o hyd i rai rhywogaethau di-asgwrn-cefn sy\u2019n brin yn genedlaethol yma."}, {"text_idx": "#000023", "text": "Mae\u2019r glaswelltiroedd tywodlyd yn cynnig amodau tyfu perffaith ar gyfer rhai ffyngau twyni trawiadol ac unigryw. Mae\u2019r twyni hefyd yn cynnal poblogaethau sylweddol o adar sy\u2019n magu. Mae\u2019r ysgyfarnog yn magu yn yr ardal, tra bod y cilfachau, y corsydd a\u2019r pyllau yn gartref i nadroedd y gwair a madfallod dw\u0302r cribog."}]